Produs suspect cu Salmonella, retras de LIDL de la rafturi
Retailerul LIDL a anunțat vineri retragerea de la vânzare a unui lot de Nuggets cu pui, produsul fiind suspectat că ar fi contaminat cu Salmonella.
Producătorul GEKA a rechemat preventiv produsul "Culinea Nuggets cu pui 500 g" cu termenul de valabilitate 03.02.2025, din lotul cu numărul ED03.02.2024 049502204845, din motive de suspiciune de prezență a bacteriei Salmonella, potrivit anunțului postat pe site-ul Autorității Naționale Sanitară Veterinare și pentru Siguranța Alimentelor (ANSVSA).
Salmonella este cunoscută pentru capacitatea sa de a declanșa boli gastrointestinale severe, mai ales la grupurile vulnerabile precum tinerii, bătrânii, gravidele și persoanele imunodeprimate.
"Prin urmare, clienții nu trebuie să consume sub nicio formă produsul afectat. Din motive ce țin de siguranța consumatorului, producătorul GEKA și Lidl România au reacționat fără întârziere și au retras acest produs de la vânzare", precizează comunicatul ANSVSA.
Consumatorii sunt îndemnați să returneze produsul în oricare dintre magazinele Lidl, iar contravaloarea acestuia va fi restituită chiar și fără prezentarea bonului fiscal.
ANPC atrăgea atenția la carnea de pui cu o zi înainte
Chiar joi, 14 martie, Paul Anghel, directorul general al Direcţiei Generale Control şi Supraveghere Piaţă şi Armonizare Europeană din ANPC, a lansat un avertisment despre carnea de pui de la LIDL.
El a publicat pe Facebook o poză cu pipote și inimi de pui de la Lidl. Acestea nu erau curățate corespunzător și conțineau resturi nedigerate. Potrivit specialistului, astfel de produse "nu ar trebui să ajungă la raft".
"Lidl România nu ar trebui să ajungă la raft un produs cu aceste modificări! Ar putea fi cuticula (pieliță) pipotei, care nu a fost curățată corespunzător. Acolo s-au acumulat resturi nedigerate", a scris Paul Anghel pe Facebook.
În ultima vreme au fost retrase de LIDL mai multe produse care erau neconforme. Producătorul Molkerei Gropper GmbH & Co. KG a rechemat din magazine produsul Solevita Smoothie Red Genius, 250 ml, sortimentul cu rodie si aronia. Este vorba despre produsul cu data de expirare 12 martie 2024.
Potrivit ANSVSA, această băutură conține suc de aronia, care este contaminat cu patulină. Patulina (micotoxina) este o substanță produsă de mucegaiuri.
Aceasta dăunează sănătății, iar printre efectele ce pot fi observate se numără greață, vărsături și indigestie.